**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 12.05. - 16.05.2025 г.**

**12 МАЙ 2025 г.**

**Наказателно дело от общ характер №627/2024 година – 9:30 часа**

**при закрити врати**

На 12.05.2025 година, ще се проведе съдебно заседание по наказателно дело №627/2024 година, образувано на основание обвинителен акт на Окръжна прокуратура Плевен, срещу **Ж.М.Л.**, родена 2008 година (непълнолетна) от село Г.Д., обвинена в това, че

направила опит да убие майка си, чрез намушкване с нож в областта на гърдите. Случката е от 16 април 2024 година, когато между двете избухва семеен скандал в дома им.

**Наказателно дело от общ характер №79/2025 година – 10:00 часа**

На 12.05.2025 година, състав на Плевенски окръжен съд ще разгледа наказателно дело №79/2025 година, образувано на основание обвинителен акт на Окръжна прокуратура Плевен, срещу **П.Г.Д**, от град Плевен, обвинен в това, че

В периода месец юни 2020 - месец февруари 2021 година, в качеството му на длъжностно лице, умишлено извършил последователни правни и фактически действия, като нарушил служебните си задължения - престъпление по чл.282, ал.2, пр.2, вр. с ал.1 от НК, за което е предвидено наказание лишаване от свобода от една до осем години.

**13 МАЙ 2025 г.**

**Наказателно дело от общ характер №271/2025 година – 13:00 часа**

На 13.05.2025 година, състав на Плевенски окръжен съд ще разгледа наказателно дело №271/2025 година, образувано на основание обвинителен акт срещу **Ц.В.Ц.** от град Плевен, роден 1991 година, обвинен в това, че

През месец март 2024 година използвал чужда дебитна карта и извършил с нея две разплащания на обща стойност от 98,88 лева. Направил опит да изтегли и сумата от 300 лева, както и да извърши още разплащания, но поради това, че не знаел пин-кода към картата, не успял.

С платежния документ се сдобил, като го намерил на улицата и се възползвал от него, въпреки, че осъзнавал, че е чужд и няма право да го ползва.

Подсъдимият бил установен и задържан много бързо, след като собственика на банковата карта подал сигнал, че същата липсва и е използвана без негово знание и съгласие. Оказал е съдействие за разкриване на обективната истина, което е смекчаващо вината обстоятелство. Отегчаващо вината е предходно негово осъждане.

Съдебното заседание е насрочено като разпоредително.

**14 МАЙ 2025 г.**

**Наказателно дело от общ характер №819/2024 година – 10:00 часа**

На 14.05.2025 година е насрочено съдебно заседание по наказателно дело №819/2024 година, образувано срещу двама обвиняеми с инициали **Ю.К.Н.** от град София и **М.Т.М.** от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година.

**15 МАЙ 2025 г.**

**Наказателно дело от общ характер №308/2025 година – 10:30 часа**

На 15.05.2025 година, състав на Плевенски окръжен съд ще разгледа наказателно дело №308/2025 година, образувано на основание обвинителен акт срещу **Д.Ц.Х.** от град Плевен, родена 1972 година, на която са повдигнати две обвинения.

Едното е за това, че през месец октомври 2024 година намерила чужди движими вещи – мъжко портмоне с лични документи, сред които и две дебитни карти, и въпреки че имала как да установи самоличността на собственика, не е предприела действия по връщането им.

Другото обвинение е за това, че с намерените чужди дебитни карти е извършила плащания на обща стойност от 39 лева и направила неуспешен опит да извърши плащане на стойност 66,60 лева.

Подсъдимата е с чисто съдебно минало и е съдействала на органите на разследването.

Съдебното заседание е насрочено като разпоредително.

**Наказателно дело от общ характер №401/2024 година – 13:00 часа**

На 15.05.2025 година, е насрочено съдебно заседание по наказателно дело №401/2024 година, което е образувано по обвинителен акт на Окръжна прокуратура Плевен, срещу трима обвиняеми с инициали:

**Р.З.Р.** - роден 1993 година,

**М.А.М.** - роден 2001 година (непълнолетен към момента на извършване на престъплението) и

**И.Р.С.** - роден 2002 година (непълнолетен към момента на извършване на престъплението) и тримата от село Пелишат, обвинени в това, че

На 04.12.2017 година в село Пелишат, в съучастие като извършители, отнели от П.Н.Ц. движими вещи на стойност над 530 лева, като употребили за това сила и грабежът е придружен с убийството на лицето.

Тримата живеят в едно и също село, както и жертвата. На посочената дата обвиняемият М.А.М. видял пострадалия в автобуса от град Плевен до село Пелишат и решил да го ограби, като убедил присъстващия в същия автобус обвиняем И.Р.С. да му помогне. Причакали го след като слезли всички в село Пелишат и под предлог, че искат да му помогнат с тежки чанти го убедили да минат през гориста местност до дома му. Там се присъединил и третия обвиняем Р.З.Р. и тримата заедно започнали да нанасят побой над жертвата. В следствие на множеството удари с ритници, юмруци и различни неустановени предмети, в гърдите, корема и главата на пострадалото лице, са му причинени множество травми довели до смъртта му. Обвиняемите са с лоши характеристични данни и престъплението е извършено с особена жестокост, като тримата с общи усилия са извършили деянието, искайки смъртта на П.Н.Ц.

**Връзки с обществеността 9 май 2025 г.**

**e-mail:** **os\_press@abv.bg**